РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/40-18

16. март 2018. године

Б е о г р а д

ЗАПИСНИК

10. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 16. МАРТА 2018. ГОДИНЕ

 Седница је почела у 11,02 часова.

 Седницом је председавaла Ивана Стојиљковић, председник Одбора.

 Седници су присуствовали чланови Одбора: Милена Турк, Соња Влаховић, Владимир Петковић, Ивана Николић, Борка Грубор, Радослав Цокић, Љубинко Ракоњац, Снежана Богосављевић Бошковић, Милош Бошковић, Јасмина Каранац, Борислав Ковачевић, Душко Тарбук и Гордана Чомић (заменик члана Одбора Дејана Николића).

Седници нису присуствовали чланови Одобра: Мирослава Станковић Ђуричић, Дејан Николић, Нада Лазић и Ненад Милић.

Седници су присуствовали представници Министарства заштите животне средине: државни секретар Бранислав Блажић, помоћници министра: Александр Весић (Сектор за управљање животном средином), Жељко Пантелић (Сектор за надзор и предострожност у животној средини), Филип Абрамовић (Сектор за управљање отпадом и отпадним водама), Слободан Перовић (Сектор за стратешко планирање и пројекте) и Биљана Филиповић (Сектор за међународну сарадњу и европске интеграције) и Александра Дошлић, начелник Одељења за заштићена подручја и еколошку мрежу (Сектор за заштиту природе и климатске промене).

Седници су присутвовали представници Зелене столице: Уна Мијовић из Архус центра Нови Сад и Валентина Ђурета из Београдског фонда за политичку изузетност.

 На предлог председника Одбора, са 11 гласова за, једногласно, усвојен је следећи:

Д н е в н и р е д

1. Информација о раду Министарства заштите животне средине за период новембар и децембар 2017. и јануар 2018. године;
2. Разно.

 Пре преласка на рад по утврђеном дневном реду, са 11 гласова за (један члан Одбора није гласао) усвојен је Записник Девете седнце Одбора за заштиту животне средине, одржане 7. марта 2018. године.

 Прва тачка дневног реда - **Информација о раду Министарства заштите животне средине за период новембар и децембар 2017. и јануар 2018. године**

У свом уводном излагању, Бранислав Блажић, државни секретар Министарства заштите животне средине, истакао је да Одбор треба да прошири своју улогу у вршењу контролне функције, тако да буде оперативнији, а сарадња са Министарством да не буде ограничена само на подношење информација о раду, већ да буде континуирана. У складу са тим, позвао је чланове Одбора да дођу у Министарство, да постављају питања и дају предлоге. Позвао је чланове Одбора да поставе питања о раду Министарства, уколико је потребно да добију детаљније информације о активностима Министарства набројаним у писаној информацији о раду.

У дискусији која је уследила, учествовали су: Ивана Стојиљковић, Љубинко Ракоњац, Милош Бошковић, Гордана Чомић, Александра Дошчић, Филип Абрамовић, Бранислав Блажић, Александар Весић, Биљана Филиповић, Валентина Ђурета, Уна Мијовић и Жељко Пантелић.

Председник Одбора напоменула је да ће иницирати формирање међусекторске групе коју је споменула на претходној седници, као и да очекује да се, по истом принципу, укључе и представници министарстава, како би се питање заштите животне средине сагледало са више аспеката.

У дискусији је похваљен тим Министарства, јер се из писане информације о раду види да је уложен труд на реализацији набројаних послова и истакнут значај формирања самосталног Министарстава за заштиту животне средине. Скренута је пажња на последице климатских промена, посебно на сушење велике површине шуме (смрча) на Голији и Копаонику, као и сушење 800 од 4000 стабала Панчићеве оморике. Постављено је питање шта ће Министарство, у оквиру своје надлежности, предузети поводом тога, с обзиром на то да сами управљачи заштићених подручја, у којима је дошло до сушења шуме, нису у стању да сами реше овај проблем.

Споменут је интервју који је министар Триван дао, у коме се осврнуо на решавање питања употребе пластичних кеса и постављено питање зашто у писаној информацији не пише шта је Министарство конкретно учинило по овом питању, као и да ли ће ово питање бити решено доношењем новог закона или изменама и допунама неког од постојећих закона. Скренута је пажња на то да је, у току јануара и фебруара, мерна станица у Нишу показивала резултате квалитета ваздуха, као да није повишен ниво PM 2.5 и PM 10 честица, иако су грађани осећали да загађење постоји. Испоставило се да су са те мерне станице скинути сензори за мерење ових честица и послати на ремонт у Беч, али да грађани нису о томе били обавештени, па је овај случај умањио поверење грађана у мерење квалитета ваздуха које спроводи Агенција за заштиту животне средине.

Постављено је питање које се односило на део писане информације о раду, где је наведено да су одржани састанци са представницима Министарства унутрашњих послова и Министарства здравља у вези са супстанцама које се користе у недозвољеној производњи опојних дрога и психотропних супстанци – која је улога представника Министарства заштите животне средине на тим састанцима, да ли да кажу које се супстанце налазе на листи или су они чланови формализоване радне групе? Предложено је да се у израду преговарачке позиције за Поглавље 27, поред Владе и Министарства, укључи и Народна скупштина и у раној фази у наредна два месеца, али и Конвент или да се израда преговарачке позиције остави за децембар, како се не бисмо нашли у ситуацији да добијемо одговор да се не може отворити ово преговарачко поглавље. Дата је сугестија да писана информација треба да буде направљена помоћу стандардизованих табела или са коментаром надлежних у Министарству поред изнетих података.

Одговарајући на постављена питања, Александра Дошлић истакла је да су поражавајући подаци о сушењу шума у заштићеним подручјима, националним парковима, на које је у дискусији указано, као и да је поводом тога одржано више састанака на ту тему, у које су укључене све надлежне институције, а да је, у сарадњи са Институтом за шумарство, припремљен предлог пројекта за спречавање сушења шума, који тада на жалост није ушао у програм јавних набавки. Национални парк Тара је поставио пироманске клопке финансиране од стране Министарства, што је донекле дало минималне резултате. Предлог је да се за решење овог проблема успостави међусекторска радна група, у којој би учествовале све релевантне институције, јер је овај проблем веома комплексан и не зависи само од Министарства заштите животне средине. Предлог пројекта који је споменула разматраће ова међусекторска радна група.

Филип Абрамовић одговорио је на питање о пластичним кесама, истакавши обавезу Републике Србије да се усклади са директивама Европске уније, а једна од директива је и она о смањењу употребе пластичних кеса, која ће се у наредном периоду транспоновати у наше законодавство. Навео је да Министарство ради на припреми те легислативе, али и на развијању еколошке свести трговинских ланаца, како би се умањила употреба пластичних кеса, о чему ће Одбор бити информисан у наредној информацији о раду.

Бранислав Блажић појаснио је да је опрема за мерење квалитета ваздуха из донација, па се она с времена на време сервисира у иностранству. Истакао је да град Ниш треба, паралелно са мерењима које спроводи Агенција за заштиту животне средине, да спроводи мерења квалитета ваздуха на својој територији. Навео је да је Агенција требало да обавести град Ниш о томе да се опрема за мерење налази на ремонту, како би о томе били информисани грађани. Указао је на то да је предлог да се у израду преговарачке позиције за Поглавље 27 и у раној фази укључе и Народна скупштина и Конвент добар и да ће Министарство ову сугестију узети у обзир.

Александар Весић објаснио је да се састанак са представницима Министарства унутрашњих послова и Министарства здравља односио на дроге и психоактивне супстанце и прекурсоре, које су заплањене у разним акцијама и за које је првенствено надлежно Министарство здравља. Истакао је да се за сада уништавају само дроге које се налазе у чврстом стању, а да су представници Министарства чланови комисије у чијем се присуству те дроге уништавају. Проблем настаје са дрогом у течном облику, која се тренутно код нас не може уништити, а нема новца да се извезе у иностранство где би се уништила, па је за решавање овог проблема направљена радна група, у којој је и представник Министатсва заштите животне средине, јер се прекурсори (нпр. сумпорна киселина) могу користити за друге намене, али је представници МУП-а не могу дати да се преради у друге сврхе, јер је заплењена у акцији, као материјал за производњу опојних средстава.

Биљана Филиповић, дајући одговор који се односи на израду преговарачке позиције за Поглавље 27, осврнула се на састанак који је министар Триван имао са Европским комесаром за животну средину у Бриселу, на коме је договорено да се резиме преговарачке позиције преда до краја јуна, али се разговарало и о чињеничном стању у Министарству и у оквиру секторских преговарачких група, као и о делу који се тиче финансија, јер овај сектор захтева огромна финансијска улагања, посебно у области управљања отпадним водама и управљања отпадом, али и обавезама које произилазе из специфичних директива, на којима се мора интензивно радити у наредном периоду. Из тог разлога, ради се интензивно на изради преговарачке позиције, која мора бити предата у резимеу до краја јуна. По именовању помоћника министра и успостављању структуре у Министарству, именован је нови шеф преговарачког тима - Иван Карић, државни секретар, након чега су се ове активности интезивирале. Обављена су два круга разговора са представницима свих секторских радних група и идентификовани су проблеми, на чијем се превазилажењу ради. У све ове активности укључене су све институције и организације цивилног друштва преко Конвента. У Народној скупстини одржан је 12. фебруара састанак свих представника преговарачких група. Истакла је да све ове информације треба поделити са Народном скупштином и Одбором, јер је тај заједнички рад неопходан. Навела је да је проблематична Индусртијска директива, јер је рад започет са великим закашњењем, што ће се надокнадити у оквиру пројекта са Шведском. Новина је да помоћници министара треба да буду шефови преговарачких радних група, јер их је потребно боље координирати. Преговарачко поглавље 27 требало би да се отвори следеће године. Став Европског комесара је да ми морамо једнако да уложимо у област животне средине, што се финансија тиче, и да не можемо да очекујемо да своје проблеме решавамо из предприступних фондова и новца Европске уније. Процена је да је 300 милиона динара годишње потребно улагати из Буџета Републике Србије да бисмо могли да аплицирамо за новац из европских фондова. Зато је неопходно одржати састанак са министарством финансија, како би се ово реализовало.

Александар Весић појаснио је да је посао који претходи транспоновању Директиве о индустријским загађењима завршен кроз ИПА пројекат. Све компаније из Србије, укључујући ЕПС и НИС, доставиле су све информације које се односе на та предузећа, укључујући и неке грејс периоде, али, пошто је од тада прошло неколико година, ови подаци више нису актуелни, па се морају зановити, што ће бити спорведено преко шведског пројекта, како би се добили ажурни подаци о томе ко од индустрије у Србији и до ког времена може да имплементира прописе из области заштите животне средине и ко тражи грејс период за преговарање. Раније је тај рок био 1. јануар 2021. године, а све преко тог рока се преговара, а сада се не зна рок, већ се појављује 1. јануар 2025. године као рок. Зато ће се поново сагледати шта је то реално и објективно да се тражи у преговорима. Треба имати на уму и 94 фарме свиња и кокошака.

Валентина Ђурета осврнула се на недавно завршену јавну расправу о Нацрту закона о накнадама и изразила забринутост када су у питању средства која је потребно за ову област издвојити из националних извора. Навела је да ће се средства прикупљена од такси и накнада сливати у Буџет Републике Србије, па неће бити доступна директно за пројекте из области животне средине. Када се ради о решењима прописаним Законом о планирању и изградњи, навела је да се процена утицаја на животну средину, у складу са овим законом, спроводи када је већ добијена локацијска дозвола, односно радиће се процена за пројекте који су већ добили дозволу да се изграде. Поставила је питање какав је став Министарства заштите животне средине по овом питању и да ли су добили неки коментар од министарства надлежног за грађевину.

Уна Мијовић навела је да је Архус центар Нови Сад заинтересован за повећање степена заштите животне средине, преко механизма Зелена столица, и у складу са тим, поставила је питање какве активности Министарство планира када се ради о депонијама токсичног отпада, које су откривене у последње време.

Бранислав Блажић информисао је Одбор о моделу који је направљен за Војводину како би се решило питање управљања отпадним водама и отпадом у једном потезу. Објаснио је да се, у вези са тим, обављају разговори са аустријском агенцијом, како би Војводина менторски била подржана од стране Аустрије, кроз међудржавни joint venture уговор. Држава метор би уложила инвестицију не мању од 2 милијадре евра, а из тих средстава би се изградила сва потребна постројења. На овај начин би се добило на брзини решавања ових проблема, избегло би се закључивање више уговора, чему претходи више тендера, цела територија се посматра јединствено за изградњу пречистача, депонија, рециклажних центара и сл, постоји јединствена технологија за све и јединствен сервис опреме, уз помоћ државе ментора ствара се могућност да се што више средстава из предприступних фондова повуче за ове намене. Србија би добила знање и искуство, али и навике и културу, а прилив новца из овог улагања утицаће и на привредни раст и запошљавање. На овај начин би се решиле досадашње црне тачке на овој територији истовремено. То је концесиона варијанта, која би најбрже могла да реши све проблеме на једној територији, јер никада нећемо имати довољно новца у Буџету за све пројекте за решавање проблема у овој области.

Одговарајући на питања, Александар Весић је навео да је некада стратешка процена утицаја на животну средину била услов за добијање локацијске дозволе, како и треба да буде, али након измене прописа то више није случај. Министарство заштите животне средине покушало је поново да сугерише да се ово промени, с обзиром на то да су у припреми измене и допуне Закона о планирању и изградњи, али је од министарства надлежног за грађевину добијен одговор да предлози Министарства заштите животне средине нису предмет чланова који се у припреманом нацрту мењају. Истакао је да се мора дефинисати законом када је обавезна израда стратешке процене утицаја, за које планове.

Жељко Пантелић осврнуо се на питања о дивљим депонијама токсичног отпада, наводећи да су то криминалне активности. Безбедносне службе, тужилаштво и инспекције учествовали су у проналажењу опасног отпада на више локација. Нагласио је да је једини начин борбе против криминала прогањање оних који то раде, што ће Министарство и наставити да ради, али је наопходно анализирати и порекло тог опасног отпада и на који начин је дошао у посед оних који су га закопали. Потребно је утврдити да ли су они који су га закопали имали дозволе за управљање отпадом које издаје Министарство. Утврђено је да су највећи проблем дозволе за тзв. мобилна постројења за третман опасног отпада. Навео је да је у припреми Правилник за мобилна постројења, како би се ова област уредила. Скренуо је пажњу на то да тзв. исторјиски отпад, настао у раду фирми у реструктурирању и стечају, представља велики проблем. Инспекција Министарства заштите животне средине је 2014. године написала свеобухватни извештај од 180 страна о стању у тим фирмама. Држава је око 2000 тона отпада са 11 најкритичнијих локација 2015. године уклонила. Истакао је да се приликом приватизцаије није много водило рачуна о том отпаду, а стечајни управници те проблеме не могу да реше. У нашој земљи нема правих постројења за третман опасног отпада, каква постоје у западној Европи, па је индустрија у великој мери осуђена на извоз опасног отпада, што много кошта. Резимирао је да проблем опасног отпада треба решавати на више нивоа: оштрим прогањањем криминала и пооштравањем казни, усавршавањем система издавања дозвола, кадровским појачавањем инспекције и јачањем свести грађана. Указао је на то да на мејл адресу отворену у Министарству сваки дан добијају пријаве грађана о опасном отпаду.

Филип Абрамовић је истакао да ће се наставити ова акција Министарства, у координацији са службама безбедности и истраге и тужилаштвом са инспекцијом Министарства. Навео је да Министарство прави нову анализу, која ће бити основ за уклањање свог преосталог отпада у предузећима, за шта су у овој години опредељена одређена средства. Завршен је Предлог правилника о новом обрасцу дозволе, који ће омогућити бољу контролу приликом издавања дозволе, али и приликом инспекцијске контроле оних који имају дозволе за управљење и третман отапада. Ради се и на Правилнику о мобилним постројењима, који ће пооштрити мере и омогућити бољу контролу њиховог рада. У плану је изградња постројења за третман опсаног отапада у Србији, које ће бити финансирано из ИПА фондова, па следи оредеђивање локације.

Бранислав Блажић је резимирао да је неопходно повећати контролу и над произвођачима опасног отпада, а не само над оператерима који врше третман отпада, јер и они морају бити једнако одговорни и морају да до краја испрате шта се са тим отпадом дешава.

Пошто је, сагласно члану 229. Пословника Народне скупштине, размотрио Информацију о раду Министарства заштите животне средине за период новембар и децембар 2017. и јануар 2018. године, на предлог председника Одбора, са 13 гласова за и једним гласом против, Одбор за заштиту животне средине одлучио је да Информацију прихвати, о чему је извештај поднео Народној скупштини.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 12,09 часова.

 СЕКРЕТАР ПРЕДСЕДНИК

 Милица Башић Ивана Стојиљковић